“หุ้นยุโรป” ปิดบวก ขานรับ “จีน” ลดดอกเบี้ย LPR กระตุ้นศก.ฟื้นตัว
“หุ้นยุโรป” ปิดบวก ขานรับ “จีน” ลดดอกเบี้ย LPR กระตุ้นเศรษฐกิจฟื้นตัวซึ่งจีนเป็นคู่ค้ารายใหญ่ของยุโรป และยอดค้าปลีกของอังกฤษพุ่งขึ้นเกินคาด
“หุ้นยุโรป” ปิดบวก ขานรับ “จีน” ลดดอกเบี้ย LPR กระตุ้นเศรษฐกิจฟื้นตัวซึ่งจีนเป็นคู่ค้ารายใหญ่ของยุโรป และยอดค้าปลีกของอังกฤษพุ่งขึ้นเกินคาด
21 พ.ค. 2565

ผู้สื่อข่าวรายงานว่า ตลาดหุ้นยุโรปปิดบวกในวันศุกร์ที่ 20 พ.ค.2565 ที่ผ่านมา โดยได้แรงหนุนจากหุ้นกลุ่มปลอดภัยที่ปรับตัวขึ้น ขณะที่นักลงทุนมีความหวังเกี่ยวกับการฟื้นตัวของเศรษฐกิจจีนซึ่งเป็นคู่ค้ารายใหญ่ของยุโรป หลังธนาคารกลางจีนปรับลดอัตราดอกเบี้ยลูกค้าชั้นดี (LPR)
อย่างไรก็ตาม ตลาดหุ้นยุโรปยังคงปิดในแดนลบในรอบสัปดาห์นี้ สำหรับดัชนี Stoxx Europe 600 ปิดที่ 431.10 จุด เพิ่มขึ้น 3.11 จุด หรือ +0.73% แต่ในรอบสัปดาห์นี้ ดัชนีลดลง 0.5% และดัชนี CAC-40 ตลาดหุ้นฝรั่งเศสปิดที่ 6,285.24 จุด เพิ่มขึ้น 12.53 จุด หรือ +0.20%, ดัชนี DAX ตลาดหุ้นเยอรมนีปิดที่ 13,981.91 จุด เพิ่มขึ้น 99.61 จุด หรือ +0.72% และดัชนี FTSE 100 ตลาดหุ้นลอนดอนปิดที่ 7,389.98 จุด เพิ่มขึ้น 87.24 จุด หรือ +1.19%
ส่วนตลาดขานรับธนาคารกลางจีนปรับลดอัตราดอกเบี้ย LPR ระยะ 5 ปี ลงมากกว่าคาด 0.15% ซึ่งช่วยหนุนบรรยากาศการซื้อขายในตลาดหุ้นทั่วโลก แม้จำนวนผู้ติดเชื้อโควิด-19 ในเซี่ยงไฮ้เพิ่มขึ้นอีกครั้งก็ตาม
นอกจากนี้ ตลาดได้แรงหนุนจากข้อมูลที่บ่งชี้ว่า ยอดค้าปลีกของอังกฤษพุ่งขึ้นเกินคาดในเดือนเมษายนแต่แนวโน้มการใช้จ่ายของผู้บริโภคยังคงซบเซา รวมถึงหุ้นกลุ่มเดินทางและกลุ่มท่องเที่ยว, กลุ่มบริการการเงิน, กลุ่มเฮลท์แคร์ และกลุ่มสาธารณูปโภคนำตลาดยุโรปปรับตัวขึ้น โดยเพิ่มขึ้นราว 1.5-2.0%